CELEX: 22008D0110
Language: mt
Date: 2008-11-05 00:00:00
Title: Deċiżjoni tal-Kumitat Konġunt taż-ŻEE Nru 110/2008 tal- 5 ta' Novembru 2008 li temenda l-Protokoll 32 tal-Ftehim taż-ŻEE dwar il-modalitajiet finanzjarji għall-implimentazzjoni tal-Artikolu 82

18.12.2008   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  L 339/93
               
            DEĊIŻJONI TAL-KUMITAT KONĠUNT TAŻ-ŻEE
      Nru 110/2008
      tal-5 ta' Novembru 2008
      li temenda l-Protokoll 32 tal-Ftehim taż-ŻEE dwar il-modalitajiet finanzjarji għall-implimentazzjoni tal-Artikolu 82
      IL-KUMITAT KONĠUNT TAŻ-ŻEE,
      Wara li kkunsidra l-Ftehim dwar iż-Żona Ekonomika Ewropea, kif emendat mill-Protokoll li jaġġusta l-Ftehim dwar iż-Żona Ekonomika Ewropea, minn hawn 'il quddiem imsejjaħ “il-Ftehim”, u b'mod partikolari l-Artikoli 86 u 98 tiegħu,
      Billi:
      
                  (1)
               
               
                  Il-Protokoll 32 tal-Ftehim ma kienx ġie emendat qabel mill-Kumitat Konġunt taż-ŻEE.
               
            
                  (2)
               
               
                  Il-Kunsill tal-Unjoni Ewropea fil-25 ta' Ġunju 2002 adotta r-Regolament (KE, Euratom) Nru 1605/2002 (1) rigward ir-Regolament Finanzjarju applikabbli għall-baġit ġenerali tal-Komunitajiet Ewropej, li kien emendat bir-Regolament (KE, Euratom) Nru 1995/2006 (2) u bir-Regolament (KE) Nru 1525/2007 (3).
               
            
                  (3)
               
               
                  Il-Protokoll 32 għandu jirrifletti l-proċeduri l-ġodda msemmija fir-Regolament (KE, Euratom) Nru 1605/2002.
               
            
                  (4)
               
               
                  Il-proċedura stabbilita fil-Protokoll 32 għandha tkun speċifikata f'aktar dettall, inklużi l-iskadenzi applikabbli fi ħdan din il-proċedura.
               
            
                  (5)
               
               
                  Il-kontribuzzjonijiet mill-Istati tal-EFTA m'għandhomx ikunu mħallsa aktar f'żewġ stadji.
               
            
                  (6)
               
               
                  Id-dispożizzjonijiet li żmienhom għadda għandhom jitħassru mill-Protokoll 32.
               
            
                  (7)
               
               
                  Il-Protokoll 32 tal-Ftehim għalhekk għandu jiġi emendat,
               
            IDDEĊIEDA KIF ĠEJ:
      Artikolu 1
      Il-Protokoll 32 tal-Ftehim għandu jiġi emendat kif stabbilit fl-Anness ta' din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum ta' wara l-aħħar notifika lill-Kumitat Konġunt taż-ŻEE skond l-Artikolu 103(1) tal-Ftehim (*).
      Artikolu 3
      Din id-Deċiżjoni għandha tiġi ppubblikata fit-Taqsima ŻEE ta', u fis-Suppliment ŻEE ta’ Il-Ġurnal Uffiċjali tal-Unjoni Ewropea.
      
         Magħmula fi Brussell, 5 ta’ Novembru 2008.
         
            
               Għall-Kumitat Konġunt ŻEE
            
            
               Il-President
            
            L-A.S.T. Prinz Nikolaus von LIECHTENSTEIN
         
      
      
         (1)  ĠU L 248, 16.9.2002, p. 1.
      
         (2)  ĠU L 390, 30.12.2006, p. 1.
      
         (3)  ĠU L 343, 27.12.2007, p. 9.
      
         (*)  M’huma indikati l-ebda rekwiżiti kostituzzjonali.
      
         ANNESS
         It-test tal-Protokoll 32 tal-Ftehim għandu jinbidel b'dan li ġej:
         
            “Artikolu 1
            Proċedura għad-determinazzjoni tal-parteċipazzjoni finanzjarja tal-Istati tal-EFTA għal kull sena finanzjarja (n)
            1.   Sa mhux aktar tard mill-31 ta' Jannar ta' kull sena (n-1), il-Kummissjoni Ewropea għandha tikkomunika lill-Kumitat Permanenti tal-Istati tal-EFTA id-dokument tal-ipprogrammar finanzjarju li jkopri l-attivitajiet li għandhom jiġu implimentati għall-perjodu li fadal mill-Qafas Finanzjarju Multi-Annwali rilevanti u tagħti l-impenji għall-approprjazzjonijiet indikattivi previsti għal dawn l-attivitajiet.
            2.   Il-Kumitat Permanenti tal-Istati tal-EFTA għandu jikkomunika lill-Kummissjoni Ewropea sa mhux aktar tard mill-15 ta' Frar tas-sena (n-1), lista ta' attivitajiet tal-Komunità li l-Istati tal-EFTA jixtiequ, għall-ewwel darba, li jinkludu fl-Anness taż-ŻEE mal-abbozz ta' baġit preliminari tal-Unjoni Ewropea għas-sena finanzjarja (n). Il-lista għandha tkun mingħajr ħsara għall-proposti ġodda li jkunu introdotti mill-Komunità matul is-sena (n-1) u mingħajr ħsara għall-pożizzjoni finali adottata mill-Istati tal-EFTA fir-rigward tas-sehem tagħhom f'dawn l-attivitajiet.
            3.   Sa mhux aktar tard mill-15 ta' Mejju ta' kull sena (n-1), il-Kummissjoni Ewropea għandha tikkomunika lill-Kumitat Permanenti tal-Istati tal-EFTA l-pożizzjoni tagħha rigward it-talbiet tal-Istati tal-EFTA għal parteċipazzjoni fl-attivitajiet matul is-sena finanzjarja (n), flimkien mal-informazzjoni li ġejja:
            
                        (a)
                     
                     
                        l-ammonti indikattivi mdaħħlin ‘għall-informazzjoni’ bħala approprjazzjonijiet ta' impenjin u ta' pagamenti, fid-dikjarazzjoni tal-infiq tal-abbozz ta' baġit preliminari tal-Unjoni Ewropea għall-attivitajiet li l-Istati tal-EFTA qed jieħdu sehem fihom jew urew ix-xewqa li jieħdu sehem fihom u kkalkulati skond id-dispożizzjonijiet tal-Artikolu 82 tal-Ftehim;
                     
                  
                        (b)
                     
                     
                        l-ammonti stmati li jikkorrispondu għall-kontribuzzjonijiet tal-Istati tal-EFTA, mdaħħlin ‘għall-informazzjoni’ fid-dikjarazzjoni tad-dħul tal-abbozz ta' baġit preliminari.
                     
                  Il-pożizzjoni tal-Kummissjoni Ewropea għandha tkun bla ħsara għall-possibbiltà ta' tkomplija ta' diskussjonijiet dwar l-attivtajiet li ma tkunx aċċettat is-sehem tal-Istati tal-EFTA fihom.
            4.   Fil-każ li l-ammonti msemmija fil-paragrafu 3 ma jkunux konformi mad-dispożizzjonijiet tal-Artikolu 82 tal-Ftehim, il-Kumitat Permanenti tal-Istati tal-EFTA jista' jitlob korrezzjonijiet qabel l-1 ta' Lulju tas-sena (n-1).
            5.   L-ammonti msemmija fil-paragrafu 3 għandhom ikunu aġġustati wara l-adozzjoni tal-baġit ġenerali tal-Unjoni Ewropea, bir-rigward dovut lejn id-dispożizzjonijiet tal-Artikolu 82 tal-Ftehim. Dawn l-ammonti aġġustati għandhom jiġu kkomunikati lill-Kumitat Permanenti tal-Istati tal-EFTA mingħajr dewmien.
            6.   Fi żmien perjodu ta' 30 jum wara l-pubblikazzjoni tal-baġit ġenerali tal-Unjoni Ewropea fil-Ġurnal Uffiċjali tal-Unjoni Ewropea, il-Presidenti tal-Kumitat Konġunt taż-ŻEE għandhom jikkonfermaw, permezz ta' skambju ta' ittri mibdija mill-Kummisjoni Ewropea, li l-ammonti mdaħħla fl-Anness taż-ŻEE tal-baġit ġenerali tal-Unjoni Ewropea huma konformi mad-dispożizzjonijiet tal-Artikolu 82 tal-Ftehim.
            7.   Sa mhux aktar tard mill-1 ta' Ġunju tas-sena finanzjarja (n), il-Kumitat Permanenti tal-Istati tal-EFTA għandhom jikkonumikaw lill-Kummissjoni Ewropea it-tqassim finali tal-kontribuzzjoni ta' kull Stat tal-EFTA. Dan it-tqassim għandu jkun vonkolanti.
            Fil-każ li din l-informazzjoni ma tkunx provduta sa l-1 ta' Ġunju tas-sena finanzjarja (n), il-persentaġġi tat-tqassim implimentat matul is-sena (n-1) għandu japplika fuq bażi proviżorja. L-aġġustament għandu jkun maħdum skond il-proċedura stabbilita fl-Artikolu 4.
            8.   Jekk sa mhux aktar tard mill-10 ta' Lulju tas-sena finanzjarja (n), sakemm ma jintlaħaqx ftehim fuq data aktar tard f'ċirkostanzi eċċezzjonali, deċiżjoni tal-Kumitat Konġunt taż-ŻEE li tistabbilixxi l-parteċipazzjoni tal-Istati tal-EFTA f'attività inkluża fl-Anness taż-ŻEE mal-baġit ġenerali tal-Unjoni Ewropea għas-sena finanzjarja (n) ma tkunx adottata, jew jekk is-sodisfazzjon tar-rekwiżiti kostituzzjonali ta' tali deċiżjoni, jekk ikun hemm, ma jkunx notifikat sa mhux aktar tard minn dik id-data, is-sehem tal-Istati tal-EFTA fl-attività in kwistjoni għandha tkun differita għas-sena (n+1), sakemm ma jkunx miftiehem mod ieħor.
            9.   Ladarba s-sehem tal-Istati tal-EFTA f'attività tkun stabilita għal sena finanzjarja (n), il-kontribuzzjoni finanzjarja tal-Istati tal-EFTA għandha tapplika għat-tranżazzjonijiet kollha li jsiru skond il-linji tal-baġit rilevanti f'dik is-sena finanzjarja, jekk ma jkunx miftiehem mod ieħor.
            Artikolu 2
            Sabiex il-kontribuzzjonijiet tal-Istati tal-EFTA jsiru disponibbli
            1.   Fuq il-bażi tal-Anness taż-ŻEE għall-baġit ġenerali tal-Unjoni Ewropea, iffinalizzat skond l-Artikoli 1(6) u 1(7), il-Kummissjoni Ewropea għandha tistabbilixxi, għal kull Stat tal-EFTA, sejħa għall-fondi kkalkulata fuq il-bażi tal-approprjazzjonijiet ta' pagamenti u b'konformità mal-Artikolu 71(2) tar-Regolament Finanzjarju (1).
            2.   Din is-sejħa għall-fondi għandha tasal fl-Istati tal-EFTA mhux aktar tard mill-15 ta' Awwissu tas-sena (n) u għandha titlob il-ħlas minn kull Stat tal-EFTA tal-kontribuzzjoni tiegħu sa mhux aktar tard mill-31 t'Awwissu tas-sena (n).
            Jekk il-baġit ġenerali tal-Unjoni Ewropea ma jkunx adottat qabel l-10 ta' Lulju tas-sena finanzjarja (n) jew id-data li fuqha kien hemm qbil skond l-Artikolu 1(8) f'ċirkostanzi eċċezzjonali, il-pagament għandu jintalab fuq il-bażi tal-ammont indikattiv previst fl-abbozz ta' baġit preliminari. L-aġġustament għandu jkun maħdum skond il-proċedura stabbilita fl-Artikolu 4.
            3.   Il-kontribuzzjonijiet għandhom ikunu espressi u mħallsin f'EUR.
            4.   Għal dan il-għan, kull Stat tal-EFTA għandu jiftaħ mat-Teżor tiegħu, jew il-korp li hu jaħtar għal dan il-għan, kont f'EUR f'isem il-Kummissjoni Ewropea.
            5.   Kwalunkwe dewmien fid-dħul fil-kont imsemmi fil-paragrafu 4 għandu jġib miegħu il-ħlas tal-interessi mill-Istat tal-EFTA kkonċernat bir-rata applikata mill-Bank Ċentrali Ewropew għall-operazzjonijiet ewlenin tiegħu għall-finanzjament mill-ġdid f'EUR, b'żieda ta' wieħed punt ħamsa punti perċentwali. Ir-rata ta' referenza għandha tkun ir-rata li tkun fis-seħħ fl-1 ta' Lulju ta' dik is-sena, kif ippubblikata fis-serje C tal-Ġurnal Uffiċjali tal-Unjoni Ewropea.
            Artikolu 3
            Kondizzjonijiet għall-implimentazzjoni
            1.   L-utilizzazzjoni tal-approprjazzjonijiet li jsiru permezz tas-sehem tal-Istati tal-EFTA għandhom ikunu skond id-Dispożizzjonijiet tar-Regolament Finanzjarju.
            2.   Fir-rigward tal-proċeduri tal-offerti, is-sejħiet għall-offerti għandhom ikunu miftuħa għall-Istati Membri kollha tal-KE kif ukoll għall-Istati tal-EFTA safejn jinvolvu l-iffinanzjar fuq il-linji baġetarji li l-Istati tal-EFTA jkunu qed jieħdu sehem fihom.
            Artikolu 4
            Regolarizzazzjoni tal-kontribuzzjoni tal-EFTA fid-dawl tal-implimentazzjoni
            1.   Il-kontribuzzjoni tal-Istati tal-EFTA, iddeterminati għal kull linja baġitarja kkonċernata, skond id-dispożizzjonijiet tal-Artikolu 82 tal-Ftehim, għandhom jibqgħu l-istess matul is-sena finanzjarja (n) in kwistjoni.
            2.   Wara l-għeluq tal-kontijiet relatati ma' kull sena finanzjarja, il-Kummissjoni Ewropea għandha, fi ħdan il-qafas tal-istabbiliment tal-kontijiet annwali fis-sena (n+1), tikkakula r-riżultat tal-baġit tal-Istati tal-EFTA, waqt li tqis:
            
                        (a)
                     
                     
                        l-ammont tal-kontribuzzjonijiet li tħallsu mill-Istati tal-EFTA skond l-Artikolu 2,
                     
                  
                        (b)
                     
                     
                        l-ammont tas-sehem tal-Istati tal-EFTA fil-figuri ta' implimentazzjoni totali tal-approprjazzjonijiet tal-baġit fuq il-linji tal-baġit li fuqhom kienet miftehma l-parteċipazzjoni tal-Istati tal-EFTA, u
                     
                  
                        (c)
                     
                     
                        kwalunkwe somma li tkopri spiża relatata mal-Komunità li l-Istati tal-EFTA jkopru individwalment jew pagamenti magħmula mill-Istati tal-EFTA (per eżempju appoġġ amministrattiv).
                     
                  3.   Is-somom kollha rkuprati minn partijiet terzi taħt kull linja tal-baġit li fuqhom kienet miftehma l-parteċipazzjoni tal-Istati tal-EFTA għandhom ikunu meqjusa bħala dħul assenjat fi ħdan l-istess linja baġetarja skond l-Artikolu 18(1)(f) tar-Regolament Finanzjarju.
            4.   Ir-regolarizzazzjoni tal-kontribuzzjoni tal-Istati tal-EFTA għas-sena finanzjarja (n), ibbażata fuq ir-riżultat tal-baġit, għandha ssir fi ħdan il-qafas tas-sejħa għall-fondi għas-sena finanzjarja (n+2) u tkun ibbażata fuq it-tqassim finali bejn l-Istati tal-EFTA fis-sena (n).
            5.   Ir-regoli kumplimentari għall-implimentazzjoni tal-paragrafi 1 u 4 għandhom ikunu adottati bħala meħtieġa mill-Kumitat Konġunt taż-ŻEE. Dan għandu japplika b'mod partikolari għan-nefqa tal-Komunità li kellha tintrefa′ minn kull Stat tal-EFTA individwalment jew għall-kontribuzzjonijiet mhux finanzjarji tagħhom.
            Artikolu 5
            Informazzjoni
            1.   Il-Kummissjoni Ewropea għandha tipprovdi lill-Kumitat Permanenti tal-Istati tal-EFTA, fl-aħħar ta' kull tliet xhur, b'estratt mill-kontijiet tagħha li juri, kemm fir-rigward tad-dħul u tal-infiq, is-sitwazzjoni fir-rigward tal-implimentazzjoni tal-programmi u azzjonijiet oħra li fihom jipparteċipaw finanzjarjament l-Istati tal-EFTA.
            2.   Wara l-għeluq tas-sena finanzjarja (n), il-Kummissjoni Ewropea għandha tikkomunika lill-Kumitat Permanenti tal-Istati tal-EFTA d-data rigward il-programmi u azzjonijiet oħra li jipparteċipaw finanzjarjament fihom l-Istati tal-EFTA, li jidhru fil-volum rilevanti tal-kontijiet annwali li nħadmu b'konformità mad-dispożizzjonijiet tal-Artikoli 126 u 127 tar-Regolament Finanzjarju.
            3.   Il-Kummissjoni Ewropea għandha tipprovdi lill-Kumitat Permanenti tal-Istati tal-EFTA bl-informazzjoni finanzjarja l-oħra li dawn tal-aħħar jistgħu raġonevolment jitolbu fir-rigward tal-programmi u azzjonijiet oħra li fihom jipparteċipaw finanzjarjament.
            Artikolu 6
            Kontroll
            1.   Il-kontroll tad-determinazzjoni u tad-disponibbiltà tad-dħul kollu kif ukoll il-kontroll tal-impenn u tal-iskedar tal-infiq kollu li jikkorrispondi għall-parteċipazzjoni tal-Istati tal-EFTA għandu jsir b'konformità mad-dispożizzjonijiet tat-Trattat li jistabbilixxi l-Komunità Ewropea, tar-Regolament Finanzjarju u tar-regolamenti applikabbli fl-oqsma msemmija fl-Artikoli 76 u 78 tal-Ftehim.
            2.   Għandhom jiġu stabbiliti arranġamenti adatti bejn l-awtoritajiet tal-verifika tal-Kummissjoni Ewropea u tal-Istati tal-EFTA sabiex jiġi ffaċilitat il-kontroll tad-dħul u n-nefqa li jikkorrispondu mal-parteċipazzjoni tal-Istati tal-EFTA fl-attivitajiet tal-Komunità skond il-paragrafu 1.
            Artikolu 7
            Il-figura tal-PGD li għandha tiġi kkunsidrata biex jiġi kkalkultat il-fattur tal-proporzjonalità
            Id-data tal-PGD għall-prezzijiet tas-suq msemmija fl-Artikolu 82 tal-Ftehim għandha tkun dik ippubblikata bħala riżultat tal-implimentazzjoni tal-Artikolu 76 tal-Ftehim.”
         
         
            (1)  Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248, 16.9.2002, p.1).